**395/2015. (X.22.) Kgy. sz. határozat**

Szombathely Megyei Jogú Város Közgyűlése a „Javaslat a FALCO Zrt-vel kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése a Vas Megyei Kormányhivatalnak, a FALCO Zrt. kérelmére hozott levegőtisztaság-védelmi működési engedély határozata ellen benyújtott fellebbezéssel kapcsolatos tájékoztatót tudomásul veszi.
2. A Közgyűlés kéri, hogy a FALCO Zrt:
* haladéktalanul szereljen fel és üzemeljen be olyan hiteles, automata mérő és dokumentáló készüléket, amellyel folyamatosan, bárki által ellenőrizhető módon mérni lehet a FALCO - gyár környezetterhelését;
* a szombathelyi üzemben is haladéktalanul valósítsa meg a Kronospan cégcsoporthoz tartozó csehországi üzemben már megvalósított, hatékony szűrőberendezést biztosító UTWS technológia alkalmazását.
1. A Közgyűlés kinyilvánítja, hogy az egészséges környezet és a munkahelyek megtartása iránt elkötelezve, teljes egyetértése jeléül csatlakozik a "Tiszta levegőt!" petícióhoz, amelyet Szombathely Megyei Jogú Város országgyűlési képviselője civilekkel karöltve 2015. október 9-én azért indított, hogy a Falco Zrt. azonnal szereljen fel hatékony szűrőberendezést és folyamatosan működő mérőműszereket. A Közgyűlés üdvözli, hogy a 2015. október 19-én megtartott lakossági fórumon a Falco Zrt. mindkét petíciós követelést elfogadta, és vállalta, hogy az ehhez szükséges fejlesztést 2016. december 31-ig végrehajtja.
2. A Közgyűlés kinyilvánítja azon szándékát, hogy a környezetvédelmi beruházáshoz szükséges, és a hatáskörébe tartozó minden döntést, intézkedést haladéktalanul megtesz, és felkéri az ügyben érintett összes állami szervet, hogy hatáskörükben ugyanígy járjanak el.
3. A Közgyűlés elítéli a FALCO Zrt. azon magatartását, hogy a lakókkal és a városi képviselőkkel szemben polgári és büntető eljárásokat kezdeményez.

6. A Közgyűlés a képviselő-testület hatáskörébe tartozó, valamennyi, a FALCO Zrt.-t érintő előterjesztésre vonatkozó javaslat megtételére, előkészítésére az SZMSZ 50. §-a alapján 2016. december 31. napjáig létrehoz egy 5 főből álló ideiglenes bizottságot. A Közgyűlés úgy határoz, hogy a bizottság tagjait az Egyéb személyi ügyek napirendnél választja meg. A Közgyűlés felkéri az ideiglenes bizottság elnökét, hogy a bizottság működésének ügyrendjét dolgozza ki, és terjessze az ideiglenes bizottság elé elfogadásra. Az ideiglenes bizottság feladatának elvégzése után munkájáról köteles a Közgyűlésnek írásban beszámolni.

**Felelős:** Dr. Puskás Tivadar polgármester

 Illés Károly alpolgármester

 (A végrehajtás előkészítéséért:

 Lakézi Gábor, a Városüzemeltetési Osztály vezetője)

**Határidő:** azonnal